waandishi wetu-Dar/mikoani UANDIKISHAJI wapigakura katika
Uchaguzi wa Serikali za Mitaa umeanza, huku baadhi ya maeneo watu wakijitokeza
wachache. MTANZANIA ilitembelea katika
vituo mbalimbali vya kujiandikisha Dar es Salaam na kukuta idadi ndogo ya
wananchi waliojitokeza, sababu ikitajwa kuwa ni mvua kubwa zinazoendelea
kunyesha. Katika kituo cha Uzuri, Kata ya
Manzese, Manispaa ya Ubungo walikutwa waandikishaji wakiwa na mawakala, huku
kukiwa hakuna hata mtu mmoja aliyekuwapo kujiandikisha. Mmoja wa waandikishaji katika
kituo hicho ambaye hakutaka kuandikwa jina lake gazetini kwa sababu si msemaji
wa Manispaa, aliliambia gazeti hili kuwa uandikishaji umekuwa wa kusuasua kwa
sababu ya wananchi wengi kuogopa kujitokeza kutokana na mvua kubwa iliyokuwa
inanyesha. “Hali ya hewa mbaya, ndiyo
maana watu wameshindwa kujitokeza kwa wingi katika siku hii ya kwanza,” alisema. Katika Kituo cha Ofisi ya Kata
kilichopo Mtaa wa Kimamba, Kata ya Makurumla, wananchi walionekana kujitokeza
kwa wingi kujiandikisha. Katibu wa Chama Cha Mapinduzi
(CCM) Tawi la Kimamba, Omary Suleyman, alisema wamekuwa wakifanya mikutano
mbalimbali kuhamasisha wanachama na wananchi kwa jumla kuhusu faida ya
kujiandikisha.  “Tumezunguka kwenye mashina yote ya mtaa wetu
kuwahamasisha kuhusu uandikishaji na wametusikia, ndiyo maana wanajitokeza kwa
wingi,” alisema Suleyman. DODOMA Dodoma mjini watu wengi
wamejitokeza kujiandikisha, huku mawakala wakiwa ni wa vyama viwili tu, CCM na
Chadema. MTANZANIA ilitembelea baadhi ya
vituo vya Kisasa Sekondari na Msingi, Njedegwa West, Genge 21 na Shule ya
Msingi Makulu, vilivyopo Kata ya Dodoma Makulu, Kisabuje na Nkuhungu West
vilivyopo Kata ya Nkuhungu na Chang’ombe Shule ya Msingi na kujionea watu wengi
wakiwa wamejitokeza.  Katika kituo cha Shule ya Msingi
Dodoma Makulu, watu 203 walikuwa wamejitokeza mpaka majira ya saa 3.20 alaasiri
kujiandikisha. Mtaa una wakazi 400. Akizungumza na MTANZANIA,
msimamizi msaidizi wa kituo hicho ambaye pia ni Mtendaji wa Kata ya Msangalalee
Magharibi, Getruda Katiega, alisema watu wengi wamejitokeza huku idadi kubwa
ikiwa ni vijana. Alisema mawakala waliojitokeza
katika kituo hicho ni wa vyama viwili vya Chadema na CCM pekee. Pia MTANZANIA ilitembelea Kituo
cha Tawfiq, Kata ya Viwandani ambako hadi saa 8.30 mchana watu 63 walikuwa
wamejiandikisha kupiga kura kwenye mtaa huo wenye watu zaidi ya 400. TANGA  Katika
Mkoa wa Tanga, MTANZANIA lilipita baadhi ya vituo ambavyo vinaandikisha
wananchi na kukuta idadi ndogo ya watu waliojitokeza. Vituo
ambavyo gazeti hili liliweza kutembelea ni Msambweni namba moja na namba mbili,
Kata ya Msambweni na Muungano B Kata ya Ngamiani Kusini Tanga Mjini ambako
idadi ya wananchi ilikuwa ndogo, huku wengine wakieleza kutokana na mvua na
wengine wakieleza kwamba ni taarifa kutokutolewa kwa wananchi kwa wakati. Akizungumza
jana, Mwenyekiti wa Mtaa wa Madina, Kata ya Msambweni jijini Tanga, Zuhura
Mwadawa alisema mwamko bado si nzuri kutokana na taarifa kutokufika kwa wakati
kwa wananchi. Zuhura
alisema ni desturi kwamba wengi wanapotangaziwa ndio mwamko unakuwa mkubwa. Alisema
kama matangazo yamefanyika basi ni baadhi ya maeneo jambo ambalo limeathiri kwa
kiasi kikubwa uandikishaji kwa siku ya jana huku akitoa wito kwa wananchi
kujitokeza kujiandikisha.  “Lakini
pia hata mawakala wa vyama hawakuwa wazi, kutokuwekwa wazi siku ya kuapishwa
kwao… kubwa ambalo tunasisitiza ni wananchi kujitokeza kujiandikisha,” alisema.
  Mbunge
wa Tanga Mjini, Alhaji Mussa Mbaruku (CUF), aliwataka wananchi kujitokeza kujiandikisha
huku akivitaka vyombo vya habari viendelee kuhamasisha wajitokeze kwa wingi. Pia
aliwataka mawakala wa vyama waachwe watimize wajibu wao kuhakikisha
wanaoandikishwa ni wakazi halali wa mitaa husika ili uchaguzi huu usiwe na rabsha
na wapigakura waweze kutekeleza wajibu wao. MTWARA Katika
Mkoa wa Mtwara zaidi ya wananchi 76,000 wa Manispaa ya Mikindani wanatarajia
kujiandikisha.  Akizungumza
wakati wa kuzindua daftari la uandikishaji wapigakura, Mkuu wa Mkoa wa Mtwara,
Gelasius Byakanwa alisema hatua hiyo ni muhimu ili kupata  viongozi
watakaotuletea maendeleo. Alisema
hadi sasa Manispaa ya Mtwara Mikindani inatarajia kuandikisha zaidi ya wananchi
76,000 kwa mujibu wa sensa ya mwaka 2012.  “Lazima
wananchi wajue kuwa daftari hili si lile la kudumu la kupigia kura hili ni
maalumu kwa ajili ya Serikali za mitaa. “Mpiga
kura lazima awe Mtanzania na lazima awe mkazi wa mtaa husika ili apate haki ya
kupiga kura. “Kila
mmoja awe balozi wa kuwakumbusha wengine ili wananchi wajitokeze kwa wingi
zaidi. “Mabadiliko
tunayotaka katika nchini yetu yanaanzia kwenye uchaguzi kujiandikisha na
kuchagua kiongozi anayefaa kwa maendeleo ya mkoa wilaya na nchi yetu,” alisema
Byakanwa.  Mkuu
wa Wilaya ya Mtwara, Evod Mmanda, alisema kuwa uchaguzi huo ni muhimu kwa kila
mwananchi kujitokeza ili kuweza kutimiza haki yake ya kupiga kura.   “Uzinduzi
wa daftari la kupigia kura wananchi wanapaswa wahamasishwe kushiriki. “Uchaguzi
huu unamgusa mwananchi moja kwa moja ndiyo maana tunahamasisha kuwa lazima
uangalie mtu mwenye sifa na mweye maadili ndio umchague kuwa kiongozi,” alisema
Mmanda.  Naye
mwenyekiti wa Mtaa wa Ligula Kati, alisema kuwa baada ya uzinduzi tayari
uandikishaji umeanza katika ngazi ya mitaa ambako hata hivyo bado mwitiko sio
mzuri kutokana na wengi wao kuwa makazini hali ambayo inaonyesha kuwa jioni
inaweza kubadilika. “Katika
mtaa huu tunarajia kuandikisha wananchi zaidi ya 540 ambao tunaamini kuwa
endapo tukihamasisha tunaweza kuwapata zaidi ya hao na mimi nimejitolea
kuhamasisha kwa kuwapitia majumbani na kuwatangazia kupitia kipaza sauti ili
kupata wengi zaidi,” alisema Sudi. ACT WAZALENDO WAZUNGUMZA  Chama cha ACT Wazalendo
kimeibuka na kuiomba Serikali kuondoa changamoto kadhaa zilizojitokeza wakati
wa uandikishaji. Akizungumza na waandishi wa
habari Dar es Salaam jana Mratibu Mawasiliano wa uchaguzi huo mwaka huu wa
chama hicho, Mbarala Maharagande, alisema  uandikishaji huo ni muhimu katika maendeleo ya
nchi, hivyo ni vema demokrasia ikatumika ili kukamilisha kwa amani na usawa. Alisema ikiwa ni siku moja tu,
chama hicho kimefanya utafiti mdogo na kubaini changamoto kadhaa ikiwamo  vituo vya Toangoma na Charambe kuhamishwa
maeneo ya awali yaliyokubaliwa viwepo bila taarifa. “Changamoto nyingine tuliyoiona
ni mawakala kukaa mbali mita saba na waandikishaji, pia mawakala kukataliwa
kuandika majina ya waliojiandikisha, hii inaweza kusababisha kuvuruga shughuli
hii muhimu,” alisema Maharagande. Alisema katika Kata ya Tandale
yenye mitaa sita kimewekwa kituo kimoja, hivyo inaweza kusababisha msongamano
ambao utawafanya wengine wakose fursa ya kujiandikisha. “Tumebaini ukosefu wa wino kwa
wasiojua kuandika ambao wanatakiwa kuweka alama ya dole, ni muhimu hili
likafanyiwa utararibu kwa haraka ili kuwapa fursa wananchi wote kujiandikisha
kwani ni haki yao ya msingi,” alisema Maharagande. Pia alisema mvua zilizonyesha
zimesababisha wananchi wengi kushindwa kufika vituoni, hivyo ni muhimu siku
zikaongezwa ili wengi wajiandikishe. Wakati huohuo, chama hicho
kimewaomba wananchi na wenye mapenzi mema kukiunga mkono kwa kukiwezesha kumudu
gharama za kampeni za uchaguzi huo ambao una umuhimu ndani ya jamii. Habari hii imeandaliwa na CHRISTINA
GAULUHANGA, TUNU NASSOR (DAR ES SALAAM), Ramadhani Hassani (DODOMA),
FLORENCE SANAWA (MTWARA) na OSCAR ASSENGA (TANGA)